Euronews telekanalida Samarqand haqida videoreportaj efirga uzatila boshladi (video)

Joriy yilning 20-oktabridan Euronews telekanalida Uzbekistan Life axborot dasturi doirasida Buyuk ipak yo‘li merosi va afsonaviy Samarqand shahri haqidagi videoreportaj efirga chiqdi, deya xabar bermoqda “12news”.

 Skrinshot: YouTube
U telekanalda 25-oktabrga qadar efirga uzatiladi. Noyabrda esa tomoshabinlar Uzbekistan Life siklidagi yangi videoreportajni ko‘rishi mumkin bo‘ladi, unda Buxoro va uning boy hunarmandchilik merosi bilan tanishish mumkin.
Avvalroq 5—14-oktabr kunlari Euronews telekanalining suratga olish guruhi Uzbekistan Life dasturi uchun O‘zbekistonning tarixiy shaharlari – Samarqand, Buxoro va Termiz haqida uchta ko‘rsatuv tayyorlash maqsadida O‘zbekistonga kelishi haqida xabar berilgan edi.
Eslatib o‘tamiz, Euronews telekanalida sentabr oyidan boshlab Samarqand, Buxoro va Xiva tarixiy yodgorliklari aks etgan 30 soniyalik reklama roligi namoyish etilaboshlandi.  Le Mag ruknida esa Samarqandda bo‘lib o‘tgan “Sharq taronalari” xalqaro festivali haqidagi reportaj uzatildi.